Azərbaycanda İKT sahəsində çalışan qadınları əhatə edəcək ilk peşəkar qurum – Azərbaycan Qadınlarının İKT Klubu (AQİK / "FEMMES DIGITALES") yaradılır.
Klubun yaradılmasında məqsəd dövlət və özəl sektorlarda, habelə ictimai fəaliyyət sahələrində İKT istiqaməti üzrə fəal olan qadınları və qızları bir araya gətirməkdir.
Klubun təsisçiləri arasında Rabitə və Yüksək Texnologiyalar Nazirliyi, ITECA, Yüksək Texnologiyalar üzrə Tədqiqat Mərkəzi, "B.est Solutions", "Microsoft", "HP", "Azercell", "Bakcell", "Azerfon", "BBTV", AGAT, ASAN, "Mont", "Art Scarves by Menzer Hajiyeva" kimi şirkət və təşkilatlarda çalışan qadınlar təmsil olunur.
Klubun rəsmi açılış mərasimi dekabrın 3-də 20-ci "Bakutel-2014" beynəlxalq telekommunikasiya və informasiya texnologiyaları sərgisi çərçivəsində Bakı Ekspo Mərkəzinin 3-cü zalında keçiriləcək və saat 18:00-da başlayacaq.
Tədbirdə həmçinin "FEMMES DIGITALES" klubunun təsisçiləri – "B.est Solutions" şirkətinin qurucusu xanım Yana Krimpe, "Microsoft" şirkətinin təmsilçisi xanım Səbinə Pərvizi, "Bakcell" şirkətinin nümayəndəsi xanım Xavər Qambayzadə, AGAT-ın rəhbəri Günel İbrahim və "Azerfon" şirkətinin nümayəndəsi Nigar Arpadarai məruzə ilə çıxış edəcəklər.